**Συμπληρωματική έκθεση της** **Κοινοβουλευτικής Επιτροπής Περιβάλλοντος για το νομοσχέδιο «Ο περί της Εκτίμησης των Επιπτώσεων στο Περιβάλλον από Ορισμένα Έργα (Τροποποιητικός) (Αρ. 2) Νόμος του 2020»**

**Παρόντες:**

Χαράλαμπος Θεοπέμπτου, πρόεδρος Μαρίνα Νικολάου

Νίκος Κέττηρος Χρίστος Ορφανίδης

Πρόδρομος Αλαμπρίτης Χρύσανθος Σαββίδης

Σάβια Ορφανίδου Λίνος Παπαγιάννης

Αντρέας Καυκαλιάς Μιχάλης Γιακουμή

Η Κοινοβουλευτική Επιτροπή Περιβάλλοντος επανεξέτασε το πιο πάνω νομοσχέδιο, για το οποίο υποβλήθηκε έκθεση στην ολομέλεια του σώματος στις 16 Νοεμβρίου 2023, σε νέα συνεδρία της, που πραγματοποιήθηκε στις 22 Νοεμβρίου 2023. Στο πλαίσιο της συνεδρίασης αυτής κλήθηκαν και παρευρέθηκαν ενώπιον της επιτροπής εκπρόσωποι του Τμήματος Περιβάλλοντος του Υπουργείου Γεωργίας, Αγροτικής Ανάπτυξης και Περιβάλλοντος. Η Νομική Υπηρεσία της Δημοκρατίας, παρ’ όλο που κλήθηκε, δεν εκπροσωπήθηκε ενώπιον της επιτροπής.

Υπενθυμίζεται ότι η συζήτηση του νομοσχεδίου αναβλήθηκε με απόφαση της ολομέλειας του σώματος, ημερομηνίας 16 Νοεμβρίου 2023, ώστε η αρμόδια επιτροπή να επανεξετάσει τις προτεινόμενες ρυθμίσεις, με στόχο να διασφαλιστεί περαιτέρω η επίτευξη του επιδιωκόμενου σκοπού.

Ως γνωστόν, σκοπός του προτεινόμενου νόμου είναι η τροποποίηση του περί της Εκτίμησης των Επιπτώσεων στο Περιβάλλον από Ορισμένα Έργα Νόμου, ώστε να βελτιωθεί η ποιότητα των περιβαλλοντικών μελετών που απαιτούνται για την εκτίμηση των επιπτώσεων στο περιβάλλον από ορισμένα έργα και να επισπευσθεί η διεκπεραίωση των διαδικασιών αξιολόγησής τους από την περιβαλλοντική αρχή.

Σημειώνεται ότι οι επιδιώξεις του νομοσχεδίου, οι απόψεις των εμπλεκομένων, καθώς και τα ζητήματα που απασχόλησαν την επιτροπή στο πρώτο στάδιο της εξέτασής του περιλαμβάνονται στην αρχική έκθεση της επιτροπής.

Στο στάδιο της επανεξέτασης του νομοσχεδίου την επιτροπή απασχόλησαν οι επιμέρους προτεινόμενες πρόνοιες αυτού, οι οποίες προβλέπουν τα ελάχιστα απαιτούμενα προσόντα επαγγελματικής κατάρτισης για την εγγραφή συντονιστή στο Μητρώο Εγγεγραμμένων Μελετητών Μελετών Εκτίμησης Επιπτώσεων στο Περιβάλλον. Ειδικότερα, μέλη της επιτροπής ήγειραν προβληματισμό ως προς την απουσία πρόβλεψης στις προτεινόμενες ρυθμίσεις των φορέων οι οποίοι θα παρέχουν την εν λόγω επαγγελματική κατάρτιση.

Υπό το φως των πιο πάνω, η Κοινοβουλευτική Επιτροπή Περιβάλλοντος αποφάσισε με τη σύμφωνη γνώμη του καθ’ ύλην αρμόδιου υπουργείου όπως τροποποιήσει το κείμενο του νομοσχεδίου, ώστε το προσόν της επαγγελματικής κατάρτισης για σκοπούς εγγραφής στο Μητρώο Εγγεγραμμένων Μελετητών Μελετών Εκτίμησης Επιπτώσεων στο Περιβάλλον να παρέχεται από αναγνωρισμένο ίδρυμα ανώτερης εκπαίδευσης, ως ορίζεται στις διατάξεις του περί της Διασφάλισης και Πιστοποίησης της Ποιότητας της Ανώτερης Εκπαίδευσης και της Ίδρυσης και Λειτουργίας Φορέα για Συναφή Θέματα Νόμου ή από φορέα του δημόσιου τομέα ή του ευρύτερου δημόσιου τομέα.

Η Κοινοβουλευτική Επιτροπή Περιβάλλοντος, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

27 Νοεμβρίου 2023

23.01.061.205-2020

ΣΓ/ΧΧΡ/ΘΚ